b'\n_START_ARTICLE_\nHerdalerin taistelu\n_START_PARAGRAPH_\nHerdalerin taistelu k\xc3\xa4ytiin Olavi Pyh\xc3\xa4n sotajoukon ja etel\xc3\xa4-suomalaisten v\xc3\xa4lill\xc3\xa4 vuonna 1008 Uudellamaalla._NEWLINE_My\xc3\xb6hemmin Norjan kuninkaaksi kohonneen Olavi Pyh\xc3\xa4n kerrotaan Snorri Sturlusonin vuoden 1230 tienoilla kirjoittamassa Heimskringlassa tehneen teini-i\xc3\xa4ss\xc3\xa4 viikinkiretken It\xc3\xa4merelle. H\xc3\xa4nen kerrotaan ensin ry\xc3\xb6stelleen M\xc3\xa4larin aluetta Ruotsissa ja pys\xc3\xa4htyneen joksikin aikaa Sigtunan l\xc3\xa4hist\xc3\xb6lle. Seuraavaksi h\xc3\xa4n purjehti Saarenmaalle yll\xc3\xa4tt\xc3\xa4en paikalliset, jotka aluksi lupautuivat suostumaan Olavin vaatimuksiin. Saarenmaalaiset kuitenkin lopulta hy\xc3\xb6kk\xc3\xa4siv\xc3\xa4t Olavin ja h\xc3\xa4nen miestens\xc3\xa4 kimppuun, mutta Olavin retkikunta selvisi syntyneest\xc3\xa4 taistelusta._NEWLINE_T\xc3\xa4m\xc3\xa4n j\xc3\xa4lkeen Olavi purjehti miehineen ry\xc3\xb6stelem\xc3\xa4\xc3\xa4n Suomen rannikkoa jota saagoissa kutsuttiin nimell\xc3\xa4 Balagaardssida \xe2\x80\x93 roviorannikko. He jalkautuivat lopulta syvemm\xc3\xa4lle sis\xc3\xa4maahan jossa asukkaat olivat jo hyl\xc3\xa4nneet asumuksensa ja tyhjent\xc3\xa4neet ne arvoesineist\xc3\xa4. Suunnatessaan takaisin laivoilleen Olavi ja h\xc3\xa4nen miehens\xc3\xa4 joutuivat suomalaisten v\xc3\xa4ijytyksen kohteeksi menett\xc3\xa4en useita miehi\xc3\xa4. Olavi p\xc3\xa4\xc3\xa4si j\xc3\xa4ljelle j\xc3\xa4\xc3\xa4neiden miestens\xc3\xa4 kanssa kuitenkin takaisin laivoilleen myrskyn samalla noustessa. Olavi k\xc3\xa4ski t\xc3\xa4st\xc3\xa4 huolimatta laivat liikkeelle purjehtien rannikkoa pitkin. Suomalaisten kerrotaan Heimskringlassa l\xc3\xa4hteneen takaa-ajoon ja edenneen saman matkan maata pitkin kuin Olavi eteni laivoineen. Olavin onnistui miehineen kuitenkin p\xc3\xa4\xc3\xa4st\xc3\xa4 lopulta pakoon. Taistelun tapahtumapaikka on ep\xc3\xa4varma, mutta sen on ep\xc3\xa4ilty tapahtuneen mahdollisesti jossain Uudellamaalla. _NEWLINE_Herdaler tai H\xc3\xa4rdalar on yhdistetty L\xc3\xa4nsi-Uudellamaalla merelt\xc3\xa4 katsottuna mets\xc3\xa4n takana sijaitsevaan Inkoon Hirdaliin. Ensimm\xc3\xa4isen kerran Hirdal mainitaan 1500-luvun maakirjoissa. Alueen asutuksen on alun perin arveltu olleen suomalaista.'